PUTOPIS

Jutro je, šest sati! Dva autobusa uzbuđenih učenika kreće put juga. Dok vijugamo Jadranskom magistralom kroz poznati krajolik, s desne strane promatram još usnule otoke Krk i Rab i njihove obrise koji kao da plutaju između neba i zemlje. U daljini se vidi Nehaj kula, a mi obilazimo tek probuđeni gradić Senj. Dižemo se prema planini Velebit. Obrastao je crnogoricom i bjelogoricom. U šumi se pojavila neobična magla i krenula niz krošnje. Izgleda kao najljepši slap koji sam u životu vidio.

Razmišljajući što nas to u Klisu očekuje, oko dvanaest sati pred nama se ukazala stara kamena tvrđava. Te prastare zidine skrivale su tragove života iz prošlosti, a u jedinom bolje sačuvanom dijelu smjestio se muzej oružja. S vrha te kule pogled je sezao prema Splitu i morskoj pučini. Na trenutak me ta slika Splita podsjetila na moju rodnu Rijeku. Stižemo u Split! Razgledavamo staru i veličanstvenu Dioklecijanovu palaču koja je prepuna domaćih ljudi ali i turista. Zanimljivo je kako stanovnici žive i koriste tu stoljetnu carsku palaču isto kao da je to bilo koja zgrada iz ovog vremena, npr. trgovački centar. Kroz uske ulice grada provlači se miris mora i soli. Promatram ljude u Splitu koji izgledaju kao da nemaju nikakvih briga. Svi su opušteni i nigdje im se posebno ne žuri, a često bi nas netko pitao odakle smo.

Nakon razgledavanja tog lijepog povijesnog grada uputili smo se u Gradac. To je malo mjesto na moru s prekrasnim pješčanim uvalama. Tu provodimo noć. Sljedeći dan krenuli smo u rano jutro kako bismo stigli pogledati sve ljepote ovoga kraja. Vrijeme je bilo oblačno, ali kiše se nismo bojali. Vozeći se dugom ravnom cestom na kojoj se rijetko može susresti auto, gledam prekrasna polja mandarina od kojih stanovnici ovog dijela Hrvatske uglavnom žive. Vrata autobusa su se otvorila, a mene je omamio topao, nježan miris mandarina. Tu su nas dočekali gospodin i gospođa u čije smo polje došli. Srdačno su nas pozdravili i objasnili na koji se način bere plod. Svatko je brao koliko je želio mandarina. One su naš autobus uljepšale svojim mirisom i svi su u tom uživali.

Zatim smo krenuli brodićem po rijeci Neretvi. Uz njezinu obalu je puno malih brodića lokalnih ljudi koji se vole voziti i uživati u toj prekrasnoj i mirnoj rijeci.

Vraćamo se u Gradac prepuni doživljaja! Pakiram se. Žao mi je što je ovo zadnji dan! Stavljamo stvari u autobus koji nas opija čarobnim mirisom mandarina i krećamo prema kući. Kamena planina Biokovo ispraća nas svojim sivim pogledom.

Stižemo u Omiš, kameni grad kao uklesan ispod stijene. To je mjesto puno djece i veselih ljudi. U skupinama se ukrcavamo u brodiće i krećemo uzvodno Cetinom u kojoj se ogledava nebo. Plovimo kroz kanjone što se dižu visoko u zrak. Uz mirnu rijeku raste niz rogoza pravilno poredanih po visini. Na plovidbi susrećemo mnoge brodiće s turistima koji nam veselo mašu.

Na ručak idemo u Šibenik. Žao mi je što nemamo vremena razgledati sam grad. Krećemo prema Sokolarskom centru koji je dom mnogim vrstama ptica. Tamo nam govore o osobinama sove. Do sada nisam znao kako su te životinje tako pametne i oštroumne.

Vrijeme je za povratak kući! Miješaju se razni osjećaji. Sretan sam i tužan. Vratit ću se opet jednoga dana!

Luka Šćulac 8.d